Brittanje se wet op trofeejag deurgevoer‘n Betoging teen trofeejag in Londen. (Foto: WIktor Szymanowic /NurPhoto /NurPhoto via AFP) Die wetsontwerp wat poog om die invoer van jagtrofeë na Brittanje te verbied, is deur die Britse parlement aanvaar. Die wetsontwerp, wat daarop gemik is om bedreigde diere te help beskerm, is Vrydag deur Britse wetgewers deurgevoer. Die Britse hoërhuis sal nou die wetsontwerp deurwerk voordat dit amptelik wet word. Die wetsontwerp word deur talle bekendes gesteun, onder wie die internasionale model Kate Moss en sokkeraanbieder Gary Lineker. Verskeie mense in Suider-Afrika en selfs regeringsamptenare is teen die wetsontwerp gekant en meen dit is teenproduktief. Hulle voer aan dat die jag van ŉ klein aantal geselekteerde diere broodnodige inkomste genereer om bewaringspogings te bevorder en plaaslike gemeenskappe te ondersteun. Bewaringsbewustes en gemeenskapsleiers van Botswana, Angola, Zambië en Namibië het vroeër vandeesmaand in ŉ brief aan Brittanje se minister van internasionale ontwikkeling en Afrika, Andrew Mitchell, gewaarsku die wet sal ŉ negatiewe uitwerking hê. “Met verminderde inkomste uit trofeejag sal stropery toeneem omdat daar minder befondsing sal wees om salarisse aan wildbewaarders uit die gemeenskap te betaal,” lui die brief. “Ons voel asof dit nog ŉ manier is om Afrika weer te koloniseer.”